b'\n_START_ARTICLE_\nStasjon Z\n_START_PARAGRAPH_\nStasjon Z (Tysk: Station Z) var under andre verdenskrig navnet p\xc3\xa5 retterstedet i Sachsenhausen konsentrasjonsleir. Anlegget ble benyttet til massehenrettelser, men var ogs\xc3\xa5 reserverettersted for Berlin._NEWLINE_Navnet stasjon Z hevdes \xc3\xa5 ha blitt til som en grusom \xc2\xabsp\xc3\xb8k\xc2\xbb fra SS. Siden vaktt\xc3\xa5rnet der fangene kom inn hadde betegnelsen Station A, m\xc3\xa5tte stasjonen ved enden av \xc2\xabreisen\xc2\xbb v\xc3\xa6re Station Z \xe2\x80\x93 siden Z var den siste bokstaven i det tyske alfabetet.\n_START_SECTION_\nAntall ofre\n_START_PARAGRAPH_\nHvor mange som ble drept ved stasjon Z er ukjent, siden mennesker som ble sendt direkte til henrettelse ikke ble innregistrert i leiren. De antatte d\xc3\xb8dstallene for hele Sachenhausen, konsentrasjonsleir, inkludert stasjon Z, varierer fra 30\xc2\xa0000 til 100\xc2\xa0000. Dette inkluderer ogs\xc3\xa5 d\xc3\xb8dsfall p\xc3\xa5 grunn av sult, sykdom, skader, mishandling og medisinske eksperimenter. If\xc3\xb8lge leirkommandant Anton Kaindls forklaring for et sovjetisk milit\xc3\xa6rtribunal i 1947 ble det i hans tid \xc2\xabtilintetgjort\xc2\xbb 42\xc2\xa0000 mennesker i hele Sachenhausen, hvorav 18\xc2\xa0000 i selve hovedleiren. Dersom disse tallene er riktige, ligger antallet drap ved stasjon Z et sted mellom 20\xc2\xa0000 og 25\xc2\xa0000.\n_START_SECTION_\nHistorie\n_START_PARAGRAPH_\nByggingen av stasjon Z startet i januar 1942 som en utvidelse av Industriehof, konsentrasjonsleiren Sachenhausens industripark hvor fanger utf\xc3\xb8rte slavearbeide i forskjellig sm\xc3\xa5industri. _NEWLINE_Industriehof hadde allerede fra 1940 v\xc3\xa6rt \xc3\xa5sted for sporadiske massehenrettelser ved skyting. H\xc3\xb8sten 1941 ble en brakke ombygget som \xc2\xabnakkeskuddanlegg\xc2\xbb med tre portable krematorieovner tilknyttet. Fanger ble sendt inn til en simulert legeunders\xc3\xb8kelse. N\xc3\xa5r h\xc3\xb8yden skulle m\xc3\xa5les ved et m\xc3\xa5lestativ satt opp mot en vegg, ble de gjennom en skjult \xc3\xa5pning skutt i nakken av en SS-mann med pistol i et tilst\xc3\xb8tende rom. 14\xc2\xa0500 sovjetiske krigsfanger ble fra september dette \xc3\xa5ret henrettet her. Hitler hadde personlig beordret at 18\xc2\xa0000 skulle d\xc3\xb8, men resten av kvoten ble fylt ved d\xc3\xb8dsfall p\xc3\xa5 grunn av sult og sykdom. Stasjon Z ble bygget som en utvidelse av dette anlegget._NEWLINE_Henrettelsene ved stasjon Z ble i begynnelsen hovedsakelig utf\xc3\xb8rt ved hengning eller skyting i spesielle l\xc3\xb8pegraver. Anlegget hadde eget krematorium. Ved innvielsen den 28. mai 1942 ble flere h\xc3\xb8ye embedsmenn fra Reichssicherheitshauptamt invitert til \xc3\xa5 bevitne skytingen av 96 j\xc3\xb8der, som en demonstrasjon av anleggets effektivitet._NEWLINE_I l\xc3\xb8pet av 1942 ble det ved stasjon Z p\xc3\xa5begynt bygging av et gasskammer i forbindelse med krematoriet. Opplysningene om n\xc3\xa5r dette f\xc3\xb8rst ble tatt i bruk varierer, de fleste kildene oppgir mars 1943. Gasskammeret var lite etter nazistenes m\xc3\xa5lestokk, med en grunnflate p\xc3\xa5 2,5 x 3,5 meter. Det var beregnet for drap p\xc3\xa5 grupper p\xc3\xa5 inntil 35 personer. Kammeret var innredet som en virkelig dusj, gassen ble ledet inn i kammeret gjennom seks dusjhoder._NEWLINE_Krematoriebygningen ved stasjon Z ble revet av \xc3\xb8sttyske myndigheter p\xc3\xa5 1950-tallet.'